Sosiaali- ja terveysministeriö

Valtakunnallinen vammaisneuvosto

PL 33

00023 Valtioneuvosto

Viite: Valtakunnallisen vammaisneuvoston kannanotto, 2.5.2014

Kelan kuntoutuspalveluiden kehittäminen

Kelan kuntoutuksen standardit

Kelan terveysosaston kuntoutusryhmä määrittelee hankittavien vaikeavammaisten ja harkinnanvaraisen kuntoutuksen palveluiden sisällön ja niiden kohdentamisen eri sairausryhmille.

Kelan asiantuntijat ottavat huomioon kaikkien standardien valmistelutyössä alan uusimman tutkimustiedon, ja valmistelun aikana Kela tekee yhteistyötä terveydenhuollon asiantuntijoiden kanssa kuulleen heidän näkemyksiään kuntoutuspalveluiden sisällön suhteen. Palveluntuottajia kuullaan keskustelutilaisuudessa vanhojen standardien mukaisen palvelujen toteutuksesta ennen kuin uuden standardin kirjoittaminen aloitetaan.

Palveluntuottajilla, terveydenhuollolla ja mm. vammaisjärjestöillä on mahdollisuus kommentoida Kelan valmisteilla olevia uusia standardeja internetissä avoimesti täytettävissä olevan kyselyn kautta. Kommentoinnista ilmoitetaan esimerkiksi Kelan palveluntuottajien verkkosivuilla. Standardiluonnoksista saamistamme kommenteista olemme osan pystyneet huomioimaan standardin viimeistelyssä.

Kelan kuntoutuksen standardit löytyvät internetistä Kelan sivustolta www.kela.fi/kuntoutuspalvelut > Standardit > Hyväksytyt standardit > 2014.

Kelan kuntoutuksen hankinnat

Hankintalain mukaan hankintayksiköllä on velvollisuus käyttää hyväksi olemassa olevat kilpailuolosuhteet, kohdeltava hankintamenettelyyn osallistujia tasapuolisesti ja syrjimättä sekä toimittava avoimesti ja suhteellisuuden vaatimukset huomioon ottaen. Tämä tarkoittaa käytännössä sitä, että millekään palveluntuottajaryhmälle, esimerkiksi järjestöille, ei voida varata mitään kiintiötä, vaan kaikki EU:n jäsenvaltioista tulevia tarjoajia on kohdeltava tasavertaisina tarjoajina. Yleensä aina osa palveluntuottajista vaihtuu tarjouskilpailun seurauksena. Kelan kuntoutuksen palvelut on pitkälle tuotteistettu ja standardissa asetetut vaatimukset täyttävä Kelan standardin mukainen tarjottu palvelu on riittävän laadukasta Kelan järjestämää ja korvaamaa kuntoutusta.

Hankintayksiköllä on oikeus vapaasti asettaa hankittavalle palvelulle haluamiaan toiminnallisia vaatimuksia, esimerkiksi kokemusvaatimuksia. Edellytyksenä on, että vaatimukset liittyvät hankittavaan palveluun ja niillä on merkitystä tarjousten vertailussa eikä niillä pyritä syrjimään tai suosimaan mitään tarjoajaa. Esimerkiksi vaatimus kokemuksesta tuottaa vain jotain tiettyä yksittäistä palvelua, on syrjivä, jos muita vastaavia palveluja on olemassa ja niitä ei oteta tasavertaisesti huomioon.

Kokemuksen osalta kelpoisuusvaatimukset asetetaan sekä palveluntuottajalle että kuntoutushenkilöstölle siten, että Kelan rakentamien sairausryhmäkohtaisten poolien edellyttämä kokemus täyttyisi. Palveluntuottajalla tulee olla vähintään kolme vuotta kokemusta viimeisen 10 vuoden ajalta Kelan vaikeavammaisten kuntoutuksesta/harkinnanvaraisesta kuntoutuksesta siten, että kokemuksena hyväksyttää sairausryhmäkohtaiset kuntoutus- ja sopeutumisvalmennuskurssit, Kelan vaikeavammaisten ja harkinnanvaraisena toteutettavat yksilöjaksopalvelut sekä Kelan kuntoutuksen kehittämistoiminta lukuun ottamatta ammatillisen kuntoutuspalvelujen kehittämistoimintaa. Lisäksi otetaan huomioon muiden maksajatahojen vastaava kuntoutus.

Palvelua koskevassa kelpoisuusehdossa moniammatilliselle työryhmälle asetetaan yleensä vähintään kolmen vuoden kokemus aikuisten palvelussa vaikeavammaisten aikuisten kuntoutuksesta ja/tai hoidosta, ja lasten palvelussa vaikeavammaisten lasten ja/tai nuorten kuntoutuksesta ja/tai hoidosta. Aikuisten palvelussa kokemuksena otetaan huomioon Kelan vaikeavammaisten kuntoutuksena järjestettävä kuntoutus 10 vuoden ajalta vaikeavammaisten aikuisten kuntoutus- ja sopeutumisvalmennuskursseista ja aikuisten yksilöjakson palveluista. Lasten ja nuorten palvelussa kokemuksena otetaan huomioon vaikeavammaisten lasten ja/tai nuorten kuntoutus ja/tai hoito ja niin, että sen tulee olla kyseisen kohderyhmän vaikeavammaisten lasten ja nuorten kuntoutus- ja sopeutumisvalmennuskursseista ja vaikeavammaisten lasten ja nuorten yksilöjaksoista taikka muiden maksajatahojen vastaavasta kuntoutuksesta ja/tai hoidosta.

Tasapuolisen kohtelun vaatimus myös edellyttää, että tarjousmateriaali pidetään kaikilta ehdokkailta ja tarjoajilta salassa tarjouskilpailun aloittamiseen saakka, jonka jälkeen sen on oltava yhtä aikaa ja samalla tavalla kaikkien saatavilla. Niissä tilanteissa, joissa Kelan katsoo tarkoituksenmukaiseksi pyytää mahdollisia kommentteja suunnitteilla olevaan tarjouspyyntömateriaaliin, tulee Kelan noudattaa vastaavaa tasapuolisuutta kuin tarjouskilpailussa. Näissä tilanteissa tarjousmateriaali voidaan laittaa esimerkiksi Kelan www-sivuille määräajaksi kaikkien nähtäväksi ja kommentoitavaksi.

Kela

Tiina Huusko

Kuntoutuspäällikkö

Terveysosasto Kuntoutusryhmä

|  |  |
| --- | --- |
|  |  |
| Tiedoksi | Päivi Sillanaukee, STMAnja Kairasalo, STMMilja Tiainen, STMHelena Pesola, Kela |